b'\n_START_ARTICLE_\nRacheed Lawal\n_START_SECTION_\nAmat\xc3\xb8rkarriere\n_START_PARAGRAPH_\nRacheed Lawal var bokser i klubben FAK \xc3\x85rhus. Han var en talentfuld bokser, og fik sit store gennembrud som amat\xc3\xb8rbokser, da han i 1984 i en alder af 18 \xc3\xa5r vandt det jyske senior mesterskab i letv\xc3\xa6gt og senere p\xc3\xa5 \xc3\xa5ret tillige det danske og det nordiske mesterskab i klassen. Han vandt det danske mesterskab igen i 1985 og deltog i EM i Budapest, hvor han dog ikke vandt medalje. I 1986 vandt han det jyske og det danske mesterskab. _NEWLINE_Efter det tredje danske mesterskab skrev Racheed Lawal kontrakt med boksepromotor Mogens Palle.\n_START_SECTION_\nProfessionel karriere\n_START_PARAGRAPH_\nRacheed Lawal debuterede som professionel den 3. oktober 1986 ved et st\xc3\xa6vne i Idr\xc3\xa6tshuset i K\xc3\xb8benhavn. Ved samme st\xc3\xa6vne debuterede ogs\xc3\xa5 Eyub Can, Tage Nielsen og Lars Lund Jensen, og st\xc3\xa6vnet markerede s\xc3\xa5ledes nye tider i dansk professionel boksning, der i en periode havde v\xc3\xa6ret v\xc3\xa6sentlig afh\xc3\xa6ngig af udenlandske tr\xc3\xa6kplastre. Ved st\xc3\xa6vnet m\xc3\xb8dte Racheed Lawal engl\xc3\xa6nderen John Townsley, som Lawal besejrede p\xc3\xa5 point._NEWLINE_Lawal blev f\xc3\xb8rt hurtigt frem, og efter 10 kampe med lige s\xc3\xa5 mange sejre, blev Lawal matchet mod sin danske rival Lars Lund Jensen i en kamp den 8. december 1988 om EM-titlen i junior-letv\xc3\xa6gt. Racheed Lawal leverede en fornem pr\xc3\xa6station i kampen, da han vandt EM-titlen fra Lars Lund Jensen p\xc3\xa5 knockout i 12. og sidste omgang af kampen. Lawal satte titlen p\xc3\xa5 spil i to titelforsvar i begyndelsen af 1989 og blev herefter matchet mod franskmanden Daniel Londas._NEWLINE_Kampen mod Londas blev afviklet p\xc3\xa5 Tivoli Friheden i \xc3\x85rhus den 9. juni 1989. Londas var en rutineret bokser med flere EM- og VM-kampe bag sig, og franskmanden viste sig for st\xc3\xa6rk for Lawal, der blev stoppet i 10. omgang af kampen. _NEWLINE_Efter nederlaget til Londas og tabet af EM-titlen boksede Lawal i 1989-1991 en r\xc3\xa6kke kampe, der alle blev vundet. Lawal blev herefter matchet mod amerikaneren Manning Galloway i en kamp om WBO\xe2\x80\x99s version af VM-titlen i welterv\xc3\xa6gt. Galloway havde f\xc3\xa5 m\xc3\xa5neder forinden stoppet Gert Bo Jacobsen i en VM-kamp, og publikuminteressen var s\xc3\xa5ledes stor forinden kampen, der blev afviklet i KB Hallen p\xc3\xa5 Frederiksberg den 17. maj 1991. Lawal var naturlig letv\xc3\xa6gter, og var s\xc3\xa5ledes fysisk underlegen i forhold til Galloway, der satte sig tungt p\xc3\xa5 kampen og ikke havde de store problemer med at stoppe Lawal i kampens 7. omgang. _NEWLINE_Fem m\xc3\xa5neder efter nederlaget til Galloway fors\xc3\xb8gte Lawal i Manchester, England at vinde EM-titlen i letwelterv\xc3\xa6gt fra Pat Barrett, men blev stoppet i 4. omgang. Karrieren s\xc3\xa5 ud til at v\xc3\xa6re forbi for Lawal, men det lykkedes ham i 1992-1993 at vinde en r\xc3\xa6kke kampe, og han fik muligheden for atter at vinde en EM-titel, da han den 22. april 1994 fik en kamp om det ledige europamesterskab i letv\xc3\xa6gt mod engl\xc3\xa6nderen Paul Burke. Lawal viste sig overraskende st\xc3\xa6rk, og engl\xc3\xa6nderen blev talt ud af kampleder Erkki Meronen i kampens 4. omgang, hvorefter Lawal atter kunne kalde sig europamester. _NEWLINE_Lawals status som europamester holdt dog kun til den 4. december 1994, hvor Lawal blev stoppet i 9. omgang i sit f\xc3\xb8rste titelforsvar mod franskmanden Jean-Baptiste Mendy i Val-de-Marne, Frankrig. Lawal opgav herefter karrieren efter 30 kampe med 25 sejre, 4 nederlag og en enkelt uafgjort.\n_START_SECTION_\nLawals d\xc3\xb8d\n_START_PARAGRAPH_\nRacheed Lawal blev knivdr\xc3\xa6bt ved diskotek David Crockett i \xc3\x85rhus 24. november 1996. Her afviste Lawal, der var d\xc3\xb8rmand, fem pal\xc3\xa6stinensere, fordi flere af dem gik med kondisko. En af de fem huggede en kniv i brystet p\xc3\xa5 Lawal, hvorefter Lawal fors\xc3\xb8gte at l\xc3\xb8be efter gerningsm\xc3\xa6ndene. Kort efter m\xc3\xa5tte han h\xc3\xa5rdt s\xc3\xa5ret vende tilbage til diskoteket, hvorfra han blev k\xc3\xb8rt til \xc3\x85rhus Kommunehospital, hvor han d\xc3\xb8de en times tid senere._NEWLINE_To mist\xc3\xa6nkte blev allerede anholdt samme nat og de tre andre blev anholdt dagen efter i Odense. Oktober 1997 blev en af de mist\xc3\xa6nkte, Ahmad Abdullah Abou-Chaker, id\xc3\xb8mt 12 \xc3\xa5rs f\xc3\xa6ngsel og efterf\xc3\xb8lgende udvisning af Danmark.'